KIRJALLINEN KYSYMYS E-3362/00 esittäjä(t): Chris Davies (ELDR) komissiolle. Orjatyö Intiassa, Nepalissa ja Pakistanissa.



Virallinen lehti nro 163 E , 06/06/2001 s. 0099 - 0100



KIRJALLINEN KYSYMYS E-3362/00 esittäjä(t): Chris Davies (ELDR) komissiolle (27. lokakuuta 2000) Aihe: Orjatyö Intiassa, Nepalissa ja Pakistanissa Velkasuhteet, joissa ihmisistä tulee orjatyöläisiä heidän ottaessaan lainaa ja joutuessaan sen jälkeen tekemään pitkiä työpäiviä hyvin pienellä palkalla tai kokonaan ilman palkkaa, ovat hyvin yleisiä Intiassa, Nepalissa ja Pakistanissa. Voiko Euroopan komissio painostaa näiden maiden hallituksia lopettamaan tällaisen käytännön? Onko asia otettu esiin Intian, Nepalin ja Pakistanin kanssa käydyissä monenvälisissä neuvotteluissa? Christopher Pattenin komission puolesta antama vastaus (5. joulukuuta 2000) Komissio tietää hyvin, että yhteiskunnallisesti heikoimmassa asemassa olevat ja syrjäytyneet ryhmät sekä erityisesti tytöt ja naiset ovat altteimpina arvoisan parlamentin jäsenen kuvaamalle orjuudelle. Tällaiset käytännöt johtuvat usein yleisesti vallitsevasta köyhyydestä, joka pitää yllä sosiaalista eriarvoisuutta sekä etnistä syrjintää ja muunlaista erottelua arvoisan parlamentin jäsenen mainitsemien maiden lisäksi monissa muissakin yhteiskunnallisesti kehittymättömissä maissa ja myös Euroopan maissa. Niinpä komission yhteistyöstrategialla erityisesti kehityksen alalla pyritään aivan ensisijaisesti köyhyyden vähentämiseen ja sillä tavoin parantamaan niiden ryhmien vaikutusmahdollisuuksia, jotka ovat suurimmassa vaarassa joutua mainitunlaisen hyväksikäytön uhreiksi. Komissio käy kaikkien kolmen mainitun maan kanssa aktiivista vuoropuhelua kehitys- ja talousyhteistyöstä, jolla pyritään vähentämään köyhyyttä, nykyaikaistamaan talouselämää ja auttamaan sellaisten olosuhteiden aikaansaamisessa, jotka edistävät asiallisten työpaikkojen luontia. Komissio on sitonut valtaosan Intialle myöntämästään kehitysavusta laajan, hallituksen laatiman ohjelman tukemiseen, jolla pyritään varmistamaan, että uuden vuosituhannen ensimmäisen vuosikymmenen aikana kaikki kouluikäiset lapset kaikkein syrjäisimmissäkin kylissä pääsisivät tasokkaan peruskoulutuksen piiriin. Yleinen peruskouluopetus on välttämätöntä niiden olosuhteiden korjaamiseksi, joissa lapsi- ja orjatyövoima on mahdollista. Lisäksi komissio osallistuu kymmenien sellaisten valtiosta riippumattomien järjestöjen rahoittamiseen, jotka toteuttavat toimintaohjelmia kaikkein köyhimpien intialaisten taloudellisen ja sosiaalisen itsemääräämiskyvyn parantamiseksi. Pakistanin osalta komissio pitää jatkuvasti lapsi- ja orjatyövoimaa esillä yhteyksissään maan viranomaisiin. Komissio on keskeinen kumppani kansainvälisen työjärjestön lapsityövoiman poistamista koskevassa ohjelmassa (IPEC-ohjelma), jolla pyritään hankkiutumaan eroon haitallisesta lapsi- ja orjatyövoimasta ehkäisevillä toimilla sekä vapauttamalla lapsi- ja orjatyöläiset tällaisesta työstä ja uudelleensopeuttamalla heidät. Pakistanin hallitus ilmoitti huhtikuussa 2000 järjestetyssä ihmisoikeuskokouksessa toimista, joilla se pyrkii korjaamaan orjatyöongelmaa. Se perusti hiljattain työssäkäyvien lasten kouluttamista sekä vapautettujen orjatyöläisten uudelleensopeuttamista varten erityisrahaston, jollaista komissio oli jo pitkään kannattanut vuoropuhelussaan ja kehitysyhteistyöohjelmissaan Pakistanin kanssa. Komissio käy parhaillaan tiivistä vuoropuhelua Nepalin viranomaisten kanssa sellaisten tehokkaiden ohjelmien laatimiseksi, joilla voitaisiin tukea hallituksen 17. heinäkuuta 2000 antamaa säädöstä orjatyövoiman kieltämisestä.